Eerste Zondo-arrestasies: Vyf vas oor omstrede asbeskontrak(Argieffoto) Die Valke het Woensdag vyf persone in hegtenis geneem wat verbind word met die omstrede Vrystaatse asbes-ouditkontrak. Brig. Hangwani Mulaudzi, woordvoerder van die Valke, het aan Maroela Media bevestig dat vyf persone vroeër vandag in Gauteng en die Vrystaat in hegtenis geneem is vir hul betrokkenheid by ’n kontrak van R255 miljoen om behuisingseenhede met asbesdakke wat voor 1994 in die Vrystaat gebou is te beoordeel en te oudit. Volgens Mulaudzi verwag die Valke om binnekort nog twee inhegtenisnemings in dié verband in Gauteng en KwaZulu-Natal te maak. Luidens mediaberigte is Edwin Sodi, ŉ sakeman, en Olly Mlamleli, tot onlangs nog die uitvoerende burgemeester van die Mangaung-metro, onder diegene wat reeds in hegtenis geneem is. Die verdagtes sal na verwagting Vrydag in die Bloemfonteinse landdroshof verskyn op verskeie aanklagte waaronder korrupsie, bedrog en geldwassery. Maroela Media het vroeër berig Mxolisi Dukwana, voormalige LUR vir ekonomiese ontwikkeling in die Vrystaat, het in 2019 aan die Zondo-kommissie van ondersoek na staatskaping gesê die projek rakende die behuisingseenhede was nooit op tender nie hoewel twee maatskappye, Blackhead Consulting en die sakeman Ignatius “Igo” Mpambani se maatskappy Diamond Hill Trading, altesaam R255 miljoen gekry het wat in paaiemente deur die Vrystaatse regering tussen 2014 en 2016 betaal is. Olly Mlamleli. Foto: Mangaung-metro/Facebook Volgens Dukwana is die R255 miljoen betaal al is daar tot vandag toe geen asbesdakke verwyder nie. Mpambani is in Junie 2017 in Sandton doodgeskiet. Dukwana het in sy getuienis voor die Zondo-kommissie aangevoer die asbes-oudit was eintlik ŉ asbesprojek-kaping. Die DA het boonop vandag aangedui dat hy ’n klag teen Sodi by die gesamentlike komitee oor etiek en lede se belange gaan indien. Dit nadat Sodi op sy beurt voor die Zondo-kommissie getuig het dat hy miljoene rande aan ANC-lede, ministers en adjunkministers betaal het. Sodi het getuig dat die minister van gesondheid, dr. Zweli Mkhize, die minister van indiensneming en arbeid, Thulas Nxesi, die adjunkminister van staatsveiligheid, Zizi Kodwa, en die adjunkminister van kommunikasie en digitale tegnologie, Pinky Kekana, tussen 2013 en 2019 betalings van hom ontvang het. Die DA het ondersoek ingestel en dié betalings is blykbaar nooit verklaar nie. Dit is ŉ direkte oortreding van artikel 5 van die parlement se kode vir etiese gedrag en openbaarmaking van lede se belange rakende konflik van finansiële of sakebelange, aldus die opposisieparty. Die VF Plus het Woensdag se arrestasies verwelkom en in besonder die inhegtenisneming van Mlamleli. “Die Vrystaat is leeg geplunder weens bedrog en korrupsie en het veral deurgeloop onder staatskaping. Dit is die VF Plus se standpunt dat nie slegs die amptenare wat by korrupte transaksies, tenderbedrog en ander wanpraktyke met staatsgeld betrek word gestraf moet word nie, maar ook die politici daaragter,” het Wouter Wessels, VF Plus-LP, gesê. Hierdie arrestasies is egter waarskynlik slegs die oortjies van die seekoei en daar sal veel strenger optrede nodig wees om werklik die hooggeplaastes wat agter die plundering van die Vrystaatse staatskas sit tot verantwoording te bring, meen Wessels.